**Seletuskiri Jõelähtme vallavolikogu määruse „Jõelähtme valla jäätmehoolduseeskiri” eelnõu juurde**

Käesoleva määruse eelnõu eesmärk on kehtestada Jõelähtme vallas uus jäätmehoolduseeskiri, mis on kooskõlas Jäätmeseadusest tulenevate nõuetega ning arvesse on võetud Keskkonnaameti poolsed ettepanekuid jäätmehoolduseeskirja täiendamisel (Lisa 1).

Määrus kehtestatakse kohaliku omavalitsuse korralduse seaduse § 6 lg 1, § 22 lg 1 p 365 ja 366, jäätmeseaduse § 66 lg 2 ja 4, § 67 lg 6 ja § 71 lg 1 ja 2, pakendiseaduse § 15 lg 1 ning keskkonnaministri 16. jaanuari 2007 määruse nr 4 „Olmejäätmete sortimise kord ning sorditud jäätmete liigitamise alused“ § 4 lõigete 1 ja 2 alusel.

Jäätmehoolduseeskirjaga kehtestatakse nõuded Jõelähtme valla haldusterritooriumil elavatele ja tegutsevatele füüsilistele ja juriidilistele isikutele ning asutustele.

Jäätmehoolduseeskiri kehtestab nõuded jäätmehoolduse korraldamisel, korraldatud jäätmeveo rakendamisel, jäätmete liigiti kogumisel ja kogutud jäätmete käitlemise osas. Määratakse jäätmehooldusega kokkupuutes olevate isikute õigused, kohustused ja vastutus ning fikseeritakse jäätmehoolduse arendamise eesmärgid.

Määruse regulatsiooni peamiseks eesmärgiks on edendada jäätmete tekkekohal liigiti kogumist viisil, mis aitab Jõelähtme vallal täita jäätmete taaskasutamise riiklikke sihtarvu nõudeid ja vähendada segaolmejäätmete tekkekogust. Eesmärgi saavutamiseks hõlmatakse korraldatud jäätmeveoga 8 erineva jäätmeliigi üleandmise võimalus (segaolmejääde, köögi-ja sööklajääde, paberi- ja kartongijääde, aia- ja haljastujääde, pakendiklaasi, suurjäätmed, pakendijäätmed ja tekstiilijääde). Antud jäätmeliikide osas on määrava tähtsusega köögi- ja sööklajäätmete liigiti kogumine, mis aitab vältida muude jäätmematerjalide edasise taaskasutamise võimaluste kahjustamist ja mille materjalina ringlusse võtmise osas on Eestis olemas piisav nõudlus.

Jäätmevaldajatele rakendatavad tekkekohal liigiti kogumise olulisemad nõuded:

* Alates 01.01.2023 peavad köögi- ja sööklajäätmeid liigiti ja konteineriga koguma kõik jäätmevaldajad sõltumata nende elukohast. Kui jäätmevaldaja rakendab nõuetekohast kompostriga kompostimise toimingut, siis on tal õigus saada vabastus jäätmete üleandmise kohustusest jäätmevedajale. Hajaasustuses on lubatud ka aunkompostimine.
* aia- ja haljastujäätmeid võib aunkompostida.
* kohtkompostimist saab teostada üksik-, paaris- ja ridamajade ning kuni 4 (nelja) korteriga elamutega kinnistutel.
* suuremates korterelamutes (alates 5 korteriga elamu) on kohustus koguda liigiti lisaks segaolmejäätmetele ja köögi- ja sööklajäätmele ka paberi-kartongijäätmeid ja pakendiklaasi.
* pakendijäätmete kogumine ja üleandmine jäätmevedajale on vabatahtlik lisateenus.

Uue tingimusena nähakse ette nõue korraldatud jäätmeveoga kogutud jäätmete edasise käitlemise tingimuste määramiseks, mis võimaldab Jõelähtme vallal kontrollida jäätmete käitlemise tingimusi ja nõutud tulemuste saavutamist.

Üheks olulisemaks uueks tingimuseks pakendijäätmete kogumisvõrgu osas on nõue, mille kohaselt toimub valla maale pakendite kogumisvahendite paigutamise õiguse andmine vallavara kasutusse andmise reeglite alusel. Nõude eesmärgiks on vältida pakendite kogumisvõrgu haldamisega seonduvaid seniseid probleeme jäätmereostuse ja ebapiisava tühjendussagedusega seoses.

**Jäätmeseaduse järgi peab jäätmehoolduseeskiri sätestama:**

1) jäätmekäitluse ja jäätmete hoidmise korralduse ning sellega seotud tehnilised nõuded, nagu kogumismahutite tüüp, materjal, suurus, mahutite alus ja paiknemine, ühiste kogumismahutite kasutamine;

11) käesoleva seaduse § 36 lõike 5 alusel kehtestatud olmejäätmete liigiti kogumise korra;

2) jäätmetest inimeste tervisele ja keskkonnale tuleneda võiva ohu vältimise, või kui see ei ole võimalik, siis vähendamise meetmed;

21) biojäätmete kompostimise nõuded kompostimise tagamiseks käesoleva paragrahvi lõike 2 punkti 2 kohaselt;

3) kohaliku omavalitsuse üksuse territooriumil jäätmeveo piirkondade loetelu, kus liitumine korraldatud jäätmeveoga on kohustuslik;

4) korraldatud jäätmeveoga hõlmamata jäätmete käitlemise nõuded;  
5) elanikelt kodumajapidamises tekkivate ohtlike jäätmete kogumise ja ohtlike jäätmete üleandmise korra;

6) kohaliku omavalitsuse üksuse territooriumil tervishoiu- ja veterinaarteenuse osutaja jäätmete käitlemise korra;

7) ehitus- ja lammutusjäätmete, sealhulgas tekkekohal liigiti kogutud puidu, betooni, telliste, plaatide, keraamika, kivide, metalli, klaasi, plasti ja kipsi kogumiskohad ning käitlemise nõuded;

8) jäätmete kogumiskoha või -kohad, kuhu tuleb korraldatud jäätmeveoga hõlmatud jäätmed nende edasivedamiseks toimetada;

9) järelevalve korralduse jäätmekäitluse üle kohaliku omavalitsuse üksuse territooriumil;  
10) kohaliku omavalitsuse üksuse territooriumil asuvate jäätmekäitluskohtade, välja arvatud prügila järelhoolduse nõuded;

11) jäätmete liigiti kogumise arendamise nõuded koos liigiti kogumise tähtaegadega jäätmeliikide kaupa ja käesoleva seaduse § 31 lõike 6 alusel ettenähtud erandid;

12) jäätmete kogumise korraldus hajaasustusalal;

13) suurjäätmete kogumiskohad, mis asuvad jäätmevaldajast maksimaalselt 15 kilomeetri kaugusel.

Jõelähtme valla jäätmehoolduseeskiri reguleerib kõiki eelnimetatud tegevusi.

Määruse vastuvõtmisel tunnistatakse kehtetuks Jõelähtme valla seni kehtinud jäätmehoolduseeskiri.

Seletuskirja koostas Kristo Rossman

MTÜ Jäätmehoolduskeskus

**Lisa 1. Keskkonnaameti ettepanekutega arvestamise leht.**

Keskkonnaamet on edastanud 04.01.2022 nr 8-2/21/26418-2 kirjaga oma ettepanekud Jõelähtme valla jäätmehoolduseeskirja eelnõu osas. Alljärgnevalt on esitatud ettepanekutega arvestamise, osalise arvestamise või mittearvestamise ülevaade.

1. Eelnõu § 3 lg 2 p 1 toodud olmejäätmete mõistet täiendada vastavalt JäätS § 7.

**ARVESTATUD**

2. Eelnõu § 3 lg 2 on toodud jäätmehoolduseeskirjas kasutatavad mõisted eraldi punktide all, mõiste „jäätmekäitluskoht“ eest on vastav numeratsioon puudu. Soovitame eelnõu vormistust vastavalt parandada.

**ARVESTATUD**

3. Eelnõu § 4 lg 1 ja lg 2 sõnastust täpsustada rõhutamaks, et jäätmete taaskasutamise puhul on eelistatud jäätmete korduskasutuseks ettevalmistamine, seejärel ringlussevõtt ning alles siis muu taaskasutamine.

**ARVESTATUD**

4. Eelnõu § 5 lg 3 p 4 sätestada, et avalikel üritustel on ühekordsete toidu- ja jooginõude kasutamine keelatud.

**ARVESTATUD**

5. Juhime tähelepanu sõnastuse veale eelnõu § 7 lg 2 p 7, korrektne on „bioloogiliselt mittelagunevad aia- ja haljastujäätmed“.

**ARVESTATUD**

6. Eelnõu § 7 lg 2 p 8 tuua pakendijäätmed välja ka jäätmeliikide kaupa (paber- ja kartongpakendid (15 01 01), plastpakendid (15 01 02), puitpakendid (15 01 03), metallpakendid (15 01 04), komposiitpakendid (15 01 05), klaaspakendid (15 01 07), tekstiilpakendid (15 01 09) ja muud jäätmeseaduse §-s 7 esitatud olmejäätmete mõistele vastavad pakendid).

**ARVESTATUD**

7. Eelnõu § 9 lg 3 täpsustada, milliste jäätmeliikide kogumisvahendid peavad olema lukustatavad.

**ARVESTAMATA**. Jäätmevaldajad saavad ise vajaduste põhiselt otsustada, millised kogumisvahendid on lukustatavad.

8. Soovitame veel kord hinnata eelnõu § 12 lg 1 p 5 ja p 6 toodud jäätmeliikide puhul korraldatud jäätmeveoga rakendamise otstarbekust. Juhime tähelepanu, et klaas koodiga 20 01 02 ei hõlma klaaspakendeid (jäätmekood 15 01 07) ning ehitus-lammutusjäätmete hulka kuuluvat lehtklaasi (17 02 02), seega saaks jäätmekoodi 20 01 02 puhul eraldi koguda üldjuhul vaid majapidamises klaasnõudest tekkivaid jäätmeid. Soovitame kaaluda, kas vastavad jäätmekogused saavad olla nii suured, et nende liitmine korraldatud jäätmeveoga oleks keskkonnaseisundi parandamise seisukohast õigustatud.

Metallijäätmed on positiivse väärtusega, mistõttu jäätmevaldajad on motiveeritud neid eraldi koguma ja jäätmekäitlejale üle andma. Eeldatavalt jäätmevedaja ei maksaks jäätmevaldajale tasu korraldatud jäätmeveo raames kogutud metallijäätmete eest, mistõttu metallijäätmete üleandmine korraldatud jäätmeveo käigus ei oleks tõenäoliselt jäätmevaldaja huvides. Samuti on kaheldav, kas keskmises kodumajapidamises tekib mittepakendilisi metallijäätmeid koguses, mis keskkonnahoiu seisukohast õigustaks nende kogumist korraldatud jäätmeveoga.

**ARVESTATUD OSALISELT**. Kasutusele võeti ja korraldatud jäätmeveoga hõlmati 150107 kood (klaaspakend) ja loobuti 200102 koodist (klaasijäätmed). Loobuti metallijäätmete hõlmamisest korraldatud jäätmeveoga.

9. Eelnõu § 12 lg 5 on toodud, et Vallavalitsusel on õigus rakendada erisusi jäätmehoolduseeskirja § 12 lg 1 rakendamisel. Täpsustada, millises osas võib vallavalitsus antud nõuete puhul erandeid teha.

**ARVESTAMATA. Tegemist on vallavalitsuse õigusega ja võimalusega teha erisusi vastava põhjendatud vajaduse alusel. Loetelu ei ole otstarbekas eeskirjas välja tuua.**

10. Täpsustada eelnõu § 13 lg 1 punktide 1, 2, 3, 5 ja 6 sõnastust. Jääb arusaamatuks, kas antud jäätmeliikide üleandmine korraldatud jäätmeveo käigus on jäätmevaldajatele kohustus või võimalus.

**ARVESTATUD.**

11. Soovitame eelnõu § 13 mitte sätestada korraldatud jäätmeveoga liitumise kohustuse osas erisusi elamutüüpide (sh üksik- või korterelamu, korterite arv) lõikes. Jäätmete ringlussevõtu edendamiseks on oluline jäätmeid võimalikult suures ulatuses liigiti koguda, mida saab tagada ainult jäätmete liigiti kogumisega tekkekohalt.

**ARVESTAMATA.**

12. Eelnõu § 13 lg 1 p 2 alampunkt 3 kohaselt on suveperioodil (01.04-30.10) lubatud rakendada jäätmete kohtkompostimise toimingut selleks sobiva kompostriga. Soovitame võimaldada aastaringset kompostimist selleks sobiva komposteri olemasolul.

**ARVESTATUD.**

13. Eelnõu § 13 lg 1 p 3 alampunkt 5 kohaselt kinnistutel, kus asuvad kaubandus- või teenindusettevõtted ja asutused, on õigus igal ajal liituda jäätmete kogumise ja äraveo teenusega korraldatud jäätmeveo raames samadel tingimustel. Soovitame seada nimetatud kinnistutele korraldatud jäätmeveoga liitumine kohustuslikuks ka paberi- ja kartongijäätmete osas.

**ARVESTATUD OSALISELT. Kohustus on liituda kõikidel isikutel, kel vastavaid jäätmeid tekib.**

14. Juhime tähelepanu sõnastuse veale eelnõu § 13 lg 1 p 6 alampunkt 4, korrektne on „metallijäätmete kogumine“.

**PUUDUB VAJADUS ARVESTADA. Metallijäätmete kogumine ei ole korraldatud jäätmeveoga hõlmatud.**

15. Soovitame hõlmata korraldatud jäätmeveoga ka pakendijäätmed, et aidata kaasa PakS § 36 toodud pakendijäätmete taaskasutamise sihtarvude täitmisele.

**ARVESTATUD.**

16. Eelnõu § 14 lg 3 täpsustada, milliseid jäätmete kogumise ja veo ning jäätmete käitlemise tingimusi määrab MTÜ Eesti Jäätmehoolduskeskus. Juhime tähelepanu, et vastavalt JäätS § 66 lg 4 kehtestatakse jäätmeliigid, millele kohaldatakse korraldatud jäätmevedu, veopiirkonnad, vedamise sagedus ja aeg ning jäätmeveo teenustasu suuruse määramise kord valla- või linnavolikogu määrusega. JäätS § 71 lg 2 p 8 kohaselt sätestab jäätmehoolduseeskiri jäätmete kogumiskoha või -kohad, kuhu tuleb korraldatud jäätmeveoga hõlmatud jäätmed nende edasivedamiseks toimetada.

**ARVESTATUD OSALISELT. Määratlus „MTÜ Eesti Jäätmehoolduskeskus“ on eeskirjast eemaldatud. Jäätmete kogumiskohad hangitakse riigihanke korras, nende määramiseks puuduvad vallavalitsusel piisavad objektiivsed asjaolud.**

17. Eelnõu § 15 lg 1 p 3 kohaselt on vallal õigus korraldatud jäätmeveo hankelepingu täitjalt võtta ära korraldatud jäätmeveoga hõlmatud jäätmete vedamise ja käitlemise õigus, kui ei täideta kohustust tagada üürile antavate või müüdavate mahutite tasuta laialipaigutamist hiljemalt kolme kalendripäeva jooksul peale korraldatud jäätmeveo teenuse osutamise algust. Juhime tähelepanu, et eelnõuga pole hankelepingu täitjale nimetatud kohustust seatud. Soovitame jäätmehoolduseeskirjas mitte reguleerida korraldatud jäätmeveo lepingute tehnilisi sätteid, vaid sätestada need hanketingimustes.

**ARVESTATUD.**

18. Eelnõu § 16 lg 1 kohaselt sisalduvad korraldatud jäätmeveo teenustasus muuhulgas ka lisateenuste tasu ning muud põhjendatud tasud seoses jäätmehoolduse arendamisega. Juhime tähelepanu, et vastavalt JäätS § 66 lg 4 kehtestatakse jäätmeveo teenustasu suuruse määramise kord valla- või linnavolikogu määrusega. Seetõttu tuleb jäätmehoolduseeskirjas või eraldi sellekohases määruses täpsustada, milliste lisateenuste ja jäätmehoolduse arendamisega seotud kulud võib jäätmeveo teenustasu hulka lugeda.

**ARVESTATUD.**

19. Eelnõu § 18 sätestab, et lisateenuse osutamisel on jäätmevedajal õigus võtta tasu, lisateenuste hinnad peavad olema kulupõhised ning jäätmevedaja peab jäätmevaldajat teavitama osutatavate lisateenuste tingimustest ja hinnakirjast. Vastava sätte sõnastus jätab mulje, et jäätmevedajal on õigus ise kehtestada lisateenuste hinnad, kuigi eelnõu § 16 lg 1 kohaselt on lisateenused korraldatud jäätmeveo teenustasu sees ning § 17 lg 1 kohaselt jäätmevedaja ei või ühepoolselt teenustasusid muuta. Sellest tulenevalt tuleb jäätmehoolduseeskirja lisateenuste hindade kehtestamise korra osas täiendada.

**ARVESTATUD.**

**MÄRKUS: eelnõu numeratsiooni on korrigeeritud alates paragrahvist 19, mistõttu kõiki alljärgnevaid punkt tuleb eelnõus vaadata üks paragrahv varasemana.**

20. Eelnõu § 20 lg 3 sõnastust täpsustada. Selgitame, et keskkonnakaitseluba omavad isikud on vastavalt JäätS § 69 lg 41 korraldatud jäätmeveoga liitumise kohustusest on vabastatud sõltumata sellest, kas nad avaldavad selleks soovi või mitte.

**ARVESTATUD.**

21. Eelnõu § 23 lg 1 p 2 sätestab, et jäätmevaldajal on õigus esitada vallavalitsusele kirjalik taotlus korraldatud jäätmeveoga tähtajaliselt mitteliitunuks lugemiseks muuhulgas juhul, jäätmevaldaja kasutab kinnistut vaid suveperioodil (sealhulgas suvila omanikud) 1. maist kuni 30. septembrini. Juhime tähelepanu, et elanik võib kasutada kinnistut ka ainult talveperioodil, muuhulgas juhul, kui ta suvel elab suvilas. Sellest tulenevalt soovitame eelnõus kinnistu ajutise kasutamise või korraldatud jäätmeveoga ajutise mitteliitumise perioodi tuua välja mitte kuupäevaliselt, vaid vajadusel ajavahemikuna (nt. kuude arv).

**ARVESTAMATA.**

22. Eelnõu § 25 lg 1 p 1 täpsustada, millist osa valla territooriumist loetakse tiheasustusalaks.

**ARVESTATUD. Muudeti sätte sõnastust.**

23. Eelnõu ei vasta JäätS § 71 lg 2 p 8 toodud nõuetele, mille kohaselt peab jäätmehoolduseeskiri sätestama jäätmete kogumiskoha või -kohad, kuhu tuleb korraldatud jäätmeveoga hõlmatud jäätmed nende edasivedamiseks toimetada, sealhulgas andma teavet korduskasutuseks ettevalmistamise kohtadest.

**ARVESTAMATA. Jäätmete kogumiskohad hangitakse riigihanke korras, nende määramiseks puuduvad vallavalitsusel piisavad objektiivsed asjaolud.**

24. Eelnõu § 28 lg 3 nimetatud kodumajapidamises tekkinud ohtlikud jäätmete osas soovitame täpsustada, et antud loetelu pole lõplik.

**ARVESTATUD.**

25. Eelnõu § 28 lg 5, 8 ja 9 puhul täpsustada, kas antud sätted kehtivad ainult juriidilistele isikutele või ka kodumajapidamistele.

**ARVESTATUD.**

26. Eelnõu § 30 tuua välja, kellele võib eraldi kogutud paberi- ja kartongijäätmeid üle anda.

**ARVESTATUD.**

27. Eelnõu § 13 lg 1 p 7 alampunkti 3 kohaselt teostatakse suurjäätmete kogumiseks kuni 2 korda aastas kogumisringe. Vastav täiendus teha ka eelnõu § 31 lg 2 toodud suurjäätmete üleandmisvõimaluste loetelus.

**ARVESTATUD. Muudetud sätte sõnastust.**

28. Eelnõus või selle lisas tuua välja, kus asuvad jäätmekäitluskohad, kuhu saab üle anda eelnõu § 28 - § 44 nimetatud jäätmeid.

**ARVESTATUD. Lisatud paragrahv 47.**

29. Eelnõu § 33 lg 3 loetletud metallijäätmete üleandmisvõimaluste hulgas ei ole nimetatud korraldatud jäätmevedu, kuigi vastavalt eelnõu § 13 lg 1 p 6 on korraldatud jäätmeveoga hõlmatud metallijäätmed koodiga 20 01 40. Seetõttu ei ole võimalik nimetatud metallijäätmeid anda üle vanametalli kokkuostjale selliselt, et jäätmekäitleja tuleb ise jäätmetele järele, sest neid võib üle anda ainult korraldatud jäätmeveo teenuse osutajale. Tulenevalt sellest soovitame veel kord kaaluda, kas metallijäätmete 20 01 40 hõlmamine korraldatud jäätmeveoga on otstarbekas.

**ARVESTAMATA. Metallijäätmete kogumine ei ole korraldatud jäätmeveoga hõlmatud.**

30. Eelnõu § 34 lg 3 kohaselt tohib biolagunevaid jäätmeid tekkekohal kompostida ainult eramajade kinnistutel, vallavalitsusel on õigus teha erandeid kortermajadele lähtudes igast konkreetsest juhtumist eraldi. Soovitame laiendada õigust biolagunevate köögi- ja sööklajäätmete tekkekohal kompostimiseks ka kõigile kortermajadele, sidudes selle kinnise komposteri kasutamise nõudega.

**ARVESTAMATA.**

31. Jäätmete koodiga 20 01 08 tähistamiseks kasutada eelnõus läbivalt terminit „biolagunevad köögi- ja sööklajäätmed“.

**ARVESTATUD.**

32. Eelnõu § 37 lg 2 tuua välja, millised jäätmeliigid tuleb muudest ehitus-lammutusjäätmetest eraldi koguda.

**ARVESTATUD.**

33. Eelnõu ei vasta JäätS § 71 lg 2 p 7 toodud nõuetele, mille kohaselt peab jäätmehoolduseeskiri sätestama ehitus- ja lammutusjäätmete, sealhulgas tekkekohal liigiti kogutud puidu, betooni, telliste, plaatide, keraamika, kivide, metalli, klaasi, plasti ja kipsi kogumiskohad ning käitlemise nõuded.

**ARVESTATUD.**

34. Eelnõu § 38 lg 2 toodud ohtlike ehitusjäätmete loetelusse lisada ohtlikke aineid sisaldavad või nendega saastatud pakendid.

**ARVESTATUD.**

35. Eelnõu § 39 täiendada nõudega, et tekkekohas liigiti kogutud plastijäätmed tuleb üle anda korraldatud jäätmeveo raames, kui plastijäätmed on hõlmatud korraldatud jäätmeveoga.

**ARVESTAMATA. Plastijäätmed ei ole korraldatud jäätmeveoga hõlmatud.**

36. Eelnõu § 40 sätestab, et aknaklaas, autoklaas, klaasnõud jms klaasimaterjalid, mis ei ole pakendiklaas, ei tohi panna korraldatud jäätmeveo raames kogutava klaasi kogumismahutisse. Eelnõu § 12 lg 1 p 5 kohaselt kohaldatakse korraldatud jäätmevedu klaasile jäätmekoodiga 20 01 02. Selgitame, et nimetatud jäätmekoodi alla kuuluvadki põhiliselt klaasnõud ja muu olmejäätmete hulka kuuluv klaas, mis ei ole aknaklaas, autoklaas ega klaaspakend. Soovitame eelnõus toodud klaasijäätmete käitlemise nõuded ümber vaadata.

**ARVESTATUD.**

37. Soovitame eelnõu § 39, § 40, § 42 ja § 43 kasutada termineid „plastijäätmed“, „klaasijäätmed“, „puidujäätmed“ ja „tekstiilijäätmed“.

**ARVESTATUD.**

38. Eelnõu § 45 toodud avalikel üritustel jäätmete käitlemise nõuded on eelnevalt põhjalikumalt käsitletud eelnõu § 5 lg 3. Segaduste vältimiseks soovitame kõik asjakohased nõuded eeskirjas ühte kohta koondada.

**ARVESTATUD.**

39. Eelnõu § 47 lg 2 soovitame lisada liigiti kogutavate jäätmete loetelusse bioloogiliselt mittelagunevad aia- ja haljastujäätmed.

**ARVESTATUD.**

40. JäätS § 71 lg 2 p 11 kohaselt sätestab jäätmehoolduseeskiri jäätmete liigiti kogumise arendamise nõuded koos liigiti kogumise tähtaegadega jäätmeliikide kaupa ja JäätS § 31 lõike 6 alusel ettenähtud erandid. See tähendab, et jäätmehoolduseeskirjas tuleb välja tuua keskkonnaministri 16.01.2007 määruses nr 4 „Olmejäätmete sortimise kord ning sorditud jäätmete liigitamise alused“ loetletud jäätmeliikide kohta, milliseid tegevusi planeeritakse kohaliku omavalitsuse poolt nende jäätmete liigiti kogumise ja sortimise arendamiseks ning kehtestada tähtajad nende arenduste elluviimiseks. Eelnõust jääb selgusetuks, kas plastid (20

01 39), tekstiilid (20 01 10, 20 01 11) ja pakendijäätmed (15 01) hõlmatakse korraldatud jäätmeveoga või mitte. Juhime tähelepanu, et vastavalt JäätS § 66 lg 4 kehtestatakse jäätmeliigid, millele kohaldatakse korraldatud jäätmevedu, valla- või linnavolikogu määrusega. Samuti ei selgu eelnõust, milliseid tegevusi kavandatakse probleemtoodete jäätmete, ohtlike jäätmete, puidujäätmete ning bioloogiliselt mittelagunevate aia- ja haljastujäätme liigiti kogumise ja sortimise arendamiseks.

**ARVESTATUD.**

41. Eelnõus tuleb vastavalt JäätS § 71 lg 2 p 12 käsitleda eraldi ka jäätmete kogumise korraldust hajaasustusalal, eelkõige millised erisused kehtivad seal võrreldes tiheasustusalaga.

**ARVESTATUD.**

42. Eelnõu peatükk 5 käsitleb jäätmete taaskasutamise eesmärke ja jäätmehoolduse arendamist. Juhul, kui neid jäätmehoolduseeskirjas kajastada, peaksid need lähtuma valla jäätmekavas toodud eesmärkidest. Eelnõu kohaselt on üheks eesmärgiks suunata kogutud jäätmed materjalina ringlusesse vähemalt 50% ulatuses vallas tekkivate olmejäätmete kogumahust. Samas vastavalt JäätS § 136 3 lg 2 tuleb olmejäätmeid korduskasutuseks ette valmistada ja ringlusse võtta alates 2025. aasta 1. jaanuarist vähemalt 55 protsendi ulatuses nende jäätmete kogumassist kalendriaastas. Seega eelnõus toodud 50% ringlussevõtu eesmärk on käesolevaks hetkeks aegunud.

Samuti on eelnõus seatud eesmärgiks suunata taaskasutusse vähemalt 70% ehitus- ja lammutusjäätmetest, samal ajal kui Anija, Jõelähtme, Kiili, Kose, Kuusalu, Raasiku, Viimsi valla ning Maardu linna ühises jäätmekavas 2015-2020 on eesmärgiks suunata taaskasutusse 75% ehitus-lammutusjäätmetest nende kogumassist.

Soovitame peatükis 5 toodud eesmärke hetkel jäätmehoolduseeskirjas mitte kajastada, vaid püstitada ajakohastatud jäätmekavas uued eesmärgid ning vajaduse korral need jäätmehoolduseeskirja üle võtta.

**ARVESTATUD OSALISELT.**

43. Koos jäätmehoolduseeskirja eelnõuga ei ole Keskkonnaametile esitatud eelnõu lisasid 1 - 6. Palume need edastada Keskkonnaametile arvamuse avaldamiseks.

**ARVESTATUD.**

Täiendavalt juhime tähelepanu, et Jõelähtme vallal puudub kehtiv jäätmekava. Vastavalt JäätS § 43 lg 5 ajakohastatakse kohaliku omavalitsuse üksuse jäätmekava vähemalt iga viie aasta järel. Palume Jõelähtme vallal koostada esimesel võimalusel JäätS § 42 kohane jäätmekava eelnõu ning esitada see enne selle vastuvõtmist Keskkonnaametile arvamuse avaldamiseks.

**ARVESTATUD. Uus jäätmekava koostatakse.**